এবার বিধানসভা নির্বাচনের প্রার্থীতালিকায় শাসকদলের বেশ কয়েকজনেরই কপাল পুড়েছে! তবে, নির্বাচনে প্রার্থী করা হয়েছে বিদায়ী সরকারের সব মন্ত্রীকেই। ২০১৬ বিধানসভা নির্বাচনে মুখ্যমন্ত্রী মমতা বন্দ্যোপাধ্যায় সহ প্রতিদ্বন্দ্বিতা করছেন ৩৬ জন মন্ত্রী। সারদা কেলেঙ্কারিতে জড়িয়ে মন্ত্রিত্ব ছাড়লেও নির্বাচনে লড়ছেন প্রাক্তন ক্রীড়া ও পরিবহন মন্ত্রী মদন মিত্রও। এবারেও কামারহাটি কেন্দ্র থেকেই লড়ছেন তিনি। তবে, ব্যালটবাক্সে প্রথম ভোটটা পড়ার আগেই সমীক্ষা বলছে, ২ জন মন্ত্রীর হার একপ্রকার নিশ্চিত।
 ওয়েব ডেস্ক : এবার বিধানসভা নির্বাচনের প্রার্থীতালিকায় শাসকদলের বেশ কয়েকজনেরই কপাল পুড়েছে! তবে, নির্বাচনে প্রার্থী করা হয়েছে বিদায়ী সরকারের সব মন্ত্রীকেই। ২০১৬ বিধানসভা নির্বাচনে মুখ্যমন্ত্রী মমতা বন্দ্যোপাধ্যায় সহ প্রতিদ্বন্দ্বিতা করছেন ৩৬ জন মন্ত্রী। সারদা কেলেঙ্কারিতে জড়িয়ে মন্ত্রিত্ব ছাড়লেও নির্বাচনে লড়ছেন প্রাক্তন ক্রীড়া ও পরিবহন মন্ত্রী মদন মিত্রও। এবারেও কামারহাটি কেন্দ্র থেকেই লড়ছেন তিনি। তবে, ব্যালটবাক্সে প্রথম ভোটটা পড়ার আগেই সমীক্ষা বলছে, ২ জন মন্ত্রীর হার একপ্রকার নিশ্চিত। একজন হলেন মণীশ গুপ্ত। অন্যজন সুকুমার হাঁসদা। ২০১১ বিধানসভা নির্বাচনে যে বিধানসভা কেন্দ্রের ফলাফল রাজ্যের মানুষকে স্তম্ভিত করেছিল, তা হল যাদবপুর। প্রাক্তন বাম সরকারের প্রাক্তন আমলা মণীশ সরকারের কাছেই ১৬ হাজারের বেশি ভোটে পর্যুদস্ত হয়েছিলেন তত্কালীন মুখ্যমন্ত্রী বুদ্ধদেব ভট্টাচার্য। তৃণমূলের টিকিটে নির্বাচনে লড়ে পরিবর্তনের সরকারে বিদ্যুতমন্ত্রী হন তিনি। কিন্তু এই ৫ বছরে গতিপ্রকৃতি অনেকটাই বদলেছে। পাটিগণিতের হিসেব বলছে, যাদবপুরে এবারে এগিয়ে জোটই। জোটপ্রার্থী হয়ে যাদবপুর কেন্দ্র থেকে এবারে প্রতিদ্বন্দ্বিতা করছেন CPI(M) নেতা সুজন চক্রবর্তী। অন্যদিকে, ২০১৪ লোকসভা নির্বাচনের ফলাফলের নিরিখে যাদবপুর কেন্দ্রে এগিয়ে ছিলেন কিছুটা হলেও এগিয়ে ছিলেন বামপ্রার্থী সুজন চক্রবর্তী। আর বাম ও কংগ্রেস মিলিয়ে সেই ব্যবধান দাঁড়াচ্ছে প্রায় ৫ হাজারের কাছাকাছি। অন্যদিকে পশ্চিম মেদিনীপুরের ঝাড়গ্রাম কেন্দ্রে হাড্ডাহাড্ডি লড়াইয়ের পর ২০১১-য় জিতেছিলেন সুকুমার হাঁসদা। কিন্তু, গোষ্ঠীদ্বন্দ্বে জেরবার শাসকদলে অনেকেই এবার তাঁকে প্রার্থী হিসেবে দেখতে চাননি। স্থানীয় নেতৃত্বের আপত্তি উড়িয়ে সুকুমার হাঁসদাকে প্রার্থী করায় তাই অন্তর্ঘাতের সম্ভাবনাও উড়িয়ে দেওয়া যাচ্ছে না। ফলে এবার দু’তরফেই পাল্লা ঝুঁকে ৫০-৫০। এছাড়া সমীক্ষা বলছে, কসবায় জোটপ্রার্থী শতরূপ ঘোষের সঙ্গে জোর টক্কর হবে দমকল মন্ত্রী জাভেদ খানের। পাশাপাশি, বর্ধমান দক্ষিণে কঠিন লড়াইয়ের মুখে পড়তে চলেছেন মন্ত্রী রবিরঞ্জন চট্টোপাধ্যায়।